ประกันชีวิตทำใจเบี้ยหาย2หมื่นล.
ประกันชีวิตทำใจเบี้ยหายเดือนละประมาณ 2 หมื่นล้านบาท หากกรุงเทพฯ ถูกประกาศเป็นเขตภัยพิบัติ
25 ต.ค. 2554

ประกันชีวิตทำใจเบี้ยหายเดือนละประมาณ 2 หมื่นล้านบาท หากกรุงเทพฯ ถูกประกาศเป็นเขตภัยพิบัติ 
แหล่งข่าวจากบริษัทประกันชีวิต เปิดเผยว่า หากกรุงเทพมหา นคร ประสบปัญหาน้ำท่วมหนักถึงขั้นถูกประกาศเป็นเขตภัยพิบัติ จะทำให้ประชาชนในเขตนี้ได้รับการเลื่อนระยะเวลาการชำระเบี้ยประกันชีวิตจาก 31 วัน เป็น 91 วัน และหากกรมธรรม์หมดอายุ และขอต่ออายุภายใน 6 เดือน จะไม่คิดอัตราดอกเบี้ย ซึ่งจะทำให้เบี้ยประกันภัยต่อที่ลูกค้าเก่าต้องชำระเบี้ยหายไปเดือนละไม่ต่ำกว่า 2 หมื่นล้านบาท 
“เราคาดว่า ลูกค้าที่มีกำลังจ่ายเบี้ยต่ออายุ ก็จะใช้โอกาสที่ให้พักชำระเบี้ยประกัน 3 เดือนไม่จ่ายด้วย ซึ่งจะกระทบต่อการบริหารจัดการค่าใช้จ่าย และการลงทุนของบริษัทประกันชีวิต เพราะค่าใช้จ่ายยังมีต่อเนื่อง แต่รายรับไม่เข้ามา” แหล่งข่าวเปิดเผย 
แหล่งข่าวเปิดเผยว่า เบี้ยต่ออายุต่อเดือนทั่วประเทศจะมีเข้ามาประมาณเดือนละ 1.71.8 หมื่นล้านบาท ซึ่งลูกค้าในกรุงเทพมหานครมีสัดส่วนผู้ทำประกันชีวิตมากที่สุดกว่า 45% ของจำนวนผู้ทำประกันทั่วประเทศ จ.นนทบุรี ก็ท่วมแล้ว ซึ่งมีสัดส่วนผู้ทำประกันกว่า 6% รวมแล้วเกิน 50% ของเบี้ยต่ออายุที่มีเข้ามาในแต่ละเดือน
นอกจากนี้ ปัญหาน้ำท่วมยังทำให้ไม่สามารถออกไปพบลูกค้าได้ และสาขาหลายแห่งถูกปิด รวมถึงสาขาของธนาคารหลายแห่งหยุดให้บริการเพราะน้ำท่วม จะทำให้กระทบต่อยอดขายใหม่ในไตรมาสสุดท้าย 
“รวมๆ แล้ว คาดว่าเงินจะหายไปประมาณเดือนละเกือบ 2 หมื่นล้านบาท ยกเว้นว่ารัฐจะสามารถบริหารจัดการน้ำให้ลดลงและกลับคืนสู่ปกติโดยเร็ว ก็น่าจะทำให้อะไรดีขึ้น” แหล่งข่าวเปิดเผย
ทั้งนี้ เดือน ส.ค.ที่ผ่านมา ธุรกิจประกันชีวิตมีเบี้ยลูกค้ารายใหม่ และเบี้ยต่ออายุรวมทั้งสิ้น 2.77 หมื่นล้านบาท 
นางจันทรา บูรณฤกษ์ เลขาธิการ คณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า 8 เดือนที่ผ่านมา ธุรกิจประกันชีวิตมีเบี้ยประกันรับรวม 2.08 แสนล้านบาท เพิ่มขึ้น 12.95% จากงวดเดียวกันของปีที่ผ่านมา
ทั้งนี้ มี 9 จังหวัดที่ถูกประกาศเป็นเขตภัยพิบัติ ซึ่งได้รวม จ.นนทบุรี ด้วย ซึ่งมีจำนวนกรมธรรม์ทั้งหมด 4.8 หมื่นราย เป็นเงินเอาประกันภัย หรือทุนประกันรวม 5.64 หมื่นล้านบาท